Document ID: 32012D0783

DECIZIA DE PUNERE ÎN APLICARE A COMISIEI
din 13 decembrie 2012
privind recunoașterea Regatul Hașemit al Iordaniei în conformitate cu Directiva 2008/106/CE a Parlamentului European și a Consiliului în ceea ce privește sistemele de formare și certificare a navigatorilor
[notificată cu numărul C(2012) 9253]
(Text cu relevanță pentru SEE)
(2012/783/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3) primul paragraf,
întrucât:
(1)
În conformitate cu Directiva 2008/106/CE, statele membre pot decide să recunoască certificatele corespunzătoare ale navigatorilor eliberate de țări terțe, cu condiția ca țara terță respectivă să fie recunoscută de Comisie. Aceste țări terțe trebuie să îndeplinească toate cerințele Convenției Organizației Maritime Internaționale privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”) din 1978, astfel cum a fost revizuită în 1995.
(2)
Cererea de recunoaștere a Regatului Hașemit al Iordaniei a fost prezentată de Republica Elenă prin scrisoarea din 21 iulie 2008. Ca urmare a acestei solicitări, Comisia a evaluat sistemul de certificare și formare în Regatul Hașemit al Iordaniei cu scopul de a verifica dacă Regatul Hașemit al Iordaniei îndeplinește toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. Evaluarea a avut la bază rezultatele unei inspecții efectuate de experții Agenției Europene pentru Siguranță Maritimă în noiembrie 2009. În cursul acestei inspecții, s-au constatat unele deficiențe ale sistemelor de formare și certificare.
(3)
Comisia a transmis statelor membre un raport privind rezultatele evaluării.
(4)
Prin scrisorile din 21 septembrie 2010 și 13 februarie 2012, Comisia a informat autoritățile iordaniene cu privire la faptul că au fost detectate nereguli și a solicitat Regatului Hașemit al Iordaniei să prezinte documente care să ateste remedierea deficiențelor constatate.
(5)
Principalele deficiențe erau legate de punerea în aplicare în cadrul legislației iordaniene a anumitor dispoziții ale Convenției STCW privind certificarea ofițerilor și se refereau în special la absența unei cerințe privind evaluarea competențelor în anumite cazuri și durata stagiului de îmbarcare. În plus, sistemul de standarde de calitate nu acoperea toate activitățile relevante ale administrației, iar procedurile nu garantau întotdeauna respectarea standardelor prevăzute în materie de competențe. În fine, la nivelul instituției de formare lipseau anumite infrastructuri.
(6)
Prin scrisorile din 21 noiembrie 2010, 18 aprilie 2011 și 12 martie 2012, Regatul Hașemit al Iordaniei a informat Comisia că au fost luate măsuri în vederea soluționării problemelor menționate. Mai exact, autoritățile iordaniene au indicat că dispozițiile naționale privind cerințele de certificare au fost adaptate pentru a deveni conforme cu convenția. Ele au furnizat, de asemenea, dovezi privind punerea în aplicare integrală a sistemului de standarde de calitate de către administrație, precum și a unor noi proceduri de aprobare a cursurilor. În cele din urmă, Comisiei i s-au transmis documente care atestă faptul că infrastructurile pentru formare inexistente au fost procurate și instalate.
(7)
Rezultatul final al evaluării demonstrează că Regatul Hașemit al Iordaniei se conformează cerințelor Convenției STCW, întrucât această țară a luat măsurile corespunzătoare de prevenire a fraudei în ceea ce privește certificatele.
(8)
Măsura prevăzută în prezenta decizie este conformă cu avizul Comitetului pentru siguranța maritimă și prevenirea poluării de către nave,
ADOPTĂ PREZENTA DECIZIE:
Articolul 1
În sensul articolului 19 din Directiva 2008/106/CE, Regatul Hașemit al Iordaniei este recunoscut în ceea ce privește sistemele de formare și certificare a navigatorilor.
Articolul 2
Prezenta decizie se adresează statelor membre.
Adoptată la Bruxelles, 13 decembrie 2012.

Labels: 12
8
18
9